Skatteborgerne i Faaborg-Midtfyn og Sønderborg Kommune skal de næste fire år årligt betale en million kroner til lobbyarbejde for en bro mellem Fyn og Als. I midten af november åbner et egentlig brosekretariat, der skal få broen på den regionale og landspolitiske dagsorden.

Borgmester i Faaborg-Midtfyn Kommune, Christian Thygesen (V) mener, at det er en vigtig investering.

- Mange griner af idéen om en bro mellem Bøjden og Als. Nu viser vi, at vi mener det seriøst. Det vil kunne give vores landsdel et stort løft og give mange fynboer og sjællændere en kortere vej til Tyskland, siger han.

Kommunalforsker Roger Buch stiller spørgsmålstegn ved, at kommuner bruger skattekroner på lobbyarbejde.

- Lobbyisme er ren lotto, og politikerne bør se på sandsynligheden for gevinst. I det her tilfælde synes den meget lille. Og det skal vejes op mod, at pengene kunne være brugt til skoler, børnehaver eller anden kernevelfærd, siger han.